Tog fejl af filmapper: Politiet kom til at spærre for Facebook

En menneskelig fejl var skyld i, at kunder hos to danske internetudbydere blev nægtet adgang til 8.000 legitime hjemmesider af politiets børnepornofilter.

En lille gruppe danske internetbrugere fik sig en overraskelse, da de torsdag formiddag forsøgte at besøge helt uskyldige hjemmesider. De blev nemlig mødt med en advarsel fra det danske børnepornofilter.

Ifølge internetbrugere på Reddit gik det blandt andet ud over Facebook.

Rigspolitiets nationale it-efterforskningscenter, Nitec, kan dog ikke bekræfte over for Version2, at Facebook var blandt de sider, der var blokeret.

»Jeg kan ikke bekræfte, hvilke konkrete sider der var tale om,« siger Johnny Lundberg, leder af Nitec, til Version2.

Ifølge Nitec var der tale om en menneskelig fejl, der fik hængt omkring 8.000 hjemmesider ud for at rumme børneporno.

»En medarbejder sad ved en anden maskine, end han plejede. Han skulle lave en søgning for at se, om nogle bestemte hjemmesider var kendt af systemet.«

»Han kom derefter til at lægge dem i den mappe, der indeholder sider, der skal blokeres. Og før han blev opmærksom på fejlen, var der to internetudbydere, der allerede havde hentet mappen,« forklarer Johnny Lundberg til Version2.

De to internetudbydere var Siminn og Tele Greenland, som selv blev opmærksomme på, at der var noget galt og kontaktede Nitec.

»De tog selv fat i os, og vi fik bremset processen. Det var en menneskelig fejl, som vi er forbandede over, fordi det er sådan noget, der ikke må ske,« siger Johnny Lundberg til Version2.